MD2: Di tmezduɣt n teqcicin Lila tettnazaɛ i ṭṭlam deg umeṭraḥ-is. Akken kan i d-tuki seg yiḍes. Tessiki-d ula d Tanina s taɣect-is simal yettirqiqen. Tagi tekker-d tessiɣ taftilt, s lemɣawla ɣer ṭṭabla tamecṭuḥt sdat n umeṭraḥ ideg teẓẓel Lila, ɣer tqerɛet n waman, tessuregd lkas tefka-as teswa ciṭ. Mi akken tger afus-is ɣer unyir n temdakelt-is teccirrew si lḥamu yulin taksumt-agi taleqqaqt di ssifa n ugrud amecṭuḥ. Yekka-tt lḥir, d acu ara texdem deg yiḍ am wagi ? Ula d tiǧiratin ṭṭsent, tili ad as-d-tnadi ɣur-sent ma yella kra n ddwa n tawla !